Dit gebeur as jy van jouself hoog dink of as jy iemand anders as 'n bedreiging vir jou eie posisie sien. Jy wil met die ander wedywer en daarom probeer om die ander nie te ag nie sodat jy jou posisie hou of deur ander meer geag word. Dit is iets wat ook in die kerk gebeur. Ons raak jaloers op 'n ander se gawes, ons raak jaloers as oor 'n ander goed gepraat word. Hoe belangrik is dit om juis dan op Christus te let! Hy het Homself verneder. Hy roep ons juis in Fil 2 op om eensgesind te wees en juis die ander hoër te ag as onsself. Hoe belangrik is dit dat ons juis leer om van ander se gawes in die gemeente, in die kerke te geniet. Om saam vir die Here en Sy kerk in onderlinge liefde te werk. Christus self wys daarop dat ons nie vir ons eie posisies in die kerk moet gaan nie as Hy in Matt 20 sê: "maar so moet dit onder julle nie wees nie; maar elkeen wat onder julle groot wil word, moet julle dienaar wees. En elkeen wat onder julle die eerste wil word, moet julle dienskneg wees; net soos die Seun van die mens nie gekom het om gedien te word nie, maar om te dien en Sy lewe te gee as losprys vir baie." Matt 20:26-28